Su NVNU vartojimu susijusių širdies ir kraujagyslių sistemos komplikacijų sisteminė apžvalga
Authors: Sadauskaitė Deimantė , Simanauskas Kazys 
Published: March 2024

NVNU (nesteroidiniai vaistai nuo uždegimo) dėl teigiamo klinikinio poveikio, plačių vartojimo indikacijų bei prieinamumo – vieni dažniausiai vartojamų medikamentų Lietuvoje ir pasaulyje, todėl svarbu vertinti NVNU sukeliamų širdies ir kraujagyslių sistemos komplikacijų riziką ir pateikti praktines rekomendacijas, kaip ją sumažinti. Tikslas. Išanalizuoti straipsnius apie NVNU sukeliamas širdies ir kraujagyslių sistemos komplikacijas bei strategijas, kaip sumažinti jų riziką. Metodai. Literatūros paieška atlikta naudojant PRISMA (angl. Preferred Reporting Items for Systematic Reviews and Meta-Analyses) protokolą, įtraukiant 2015–2023 m. publikuotus straipsnius. Rezultatai. Atrinkti 26 straipsniai ir publikacijos, kuriuose nagrinėjamos są- sajos tarp skirtingų širdies ir kraujagyslių sistemos įvykių rizikos bei įvairių NVNU vartojimo. Išvados. Tiek tradiciniai NVNU, tiek ir koksibai yra susiję su didesne tokių širdies ir kraujagyslių sistemos įvykių, kaip ūminio miokardo infarkto, insulto, arterinės hipertenzijos bei hospitalizacijų dėl kardiologinių komplikacijų, rizika. Remiantis apžvelgta literatūra, pateikiamos praktinės rekomendacijos apie NVNU skyrimą, siekiant sumažinti jų sukeliamų širdies ir kraujagyslių sistemos komplikacijų riziką: 1. Svarbu edukuoti visuomenę apie saugaus NVNU vartojimo principus – vartojama mažiausia veiksminga ir gydymo tikslus atitinkanti NVNU dozė trumpiausią galimą laikotarpį, pirmenybę teikiant greito atpalaidavimo formoms. 2. Svarbu identifikuoti pacientus, turinčius žinomų širdies ir kraujagyslių sistemos rizikos veiksnių, jeigu jie taip pat turi polinkį nekontroliuojamam NVNU vartojimui, turėtų būtų planuojami reguliarūs vizitai pas gydytojus, siekiant užtikrinti NVNU vartojimo kontrolę. 3. Prieš skiriant NVNU vartoti ilgą laiką, būtina vertinti širdies ir kraujagyslių sistemos, gastrointestinalinius ir inkstų pažeidimų rizikos veiksnius (paciento amžių, esamas gretutines ir persirgtas ligas, vartojamus vaistus, vertinti AKS, prireikus atlikti laboratorinius tyrimus), pradėjus gydymą – AKS matuoti kiekvieno apsilankymo pas gydytoją metu. 4. Nustačius mažą gastrointestinalinių pažeidimų ir didelę širdies ir kraujagyslių sistemos įvykių riziką, rekomenduojamas gydymas mažomis celekoksibo dozėmis (≤ 200 mg/d.) arba įprastomis naprokseno dozėmis, kartu skiriant protono pompos inhibitorių (PPI), jei nustatyta maža gastrointestinalinių pažeidimų ir širdies ir kraujagyslių sistemos įvykių rizika, galima skirti tiek įprastas celekoksibo dozes, tiek ir bet kurį tradicinį NVNU kartu su PPI. Jei yra didelė gastrointestinalinių pažeidimų ir maža širdies ir kraujagyslių sistemos įvykių rizika, rekomenduojama skirti įprastas celekoksibo dozes kartu su PPI, o nustačius didelę gastrointestinalinių pažeidimų ir širdies ir kraujagyslių sistemos įvykių riziką, reikia skirti gydymą mažomis celekoksibo dozėmis (≤ 200 mg/d.) ir PPI arba apsvarstyti skirti opioidus. 5. Nustačius inkstų funkcijos sutrikimą, NVNU rekomenduojama skirti tik mažiausiomis veiksmingomis dozėmis ne ilgiau nei 7–10 d., stebint glomerulo filtracijos greitį bei kalio kiekį serume, nutraukus angiotenziną konvertuojančio fermento inhibitorių (AKFI) ir angiotenzino receptorių blokatorių vartojimą, jei galima – nevartojant diuretikų. 6. Po patirtų didžiųjų širdies ir kraujagyslių sistemos įvykių NVNU vartoti nerekomenduojama, nepaisant taikomos antikoaguliacinės terapijos, tačiau, esant būtinybei skirti NVNU, saugiausi preparatai yra meloksikamas ir celekoksibas.